KOMISIJOS REGLAMENTAS (EB) Nr. 804/2007
2007 m. liepos 9 d.
draudžiantis su Lenkijos vėliava plaukiojantiems laivams Baltijos jūroje (EB vandenų 25-32 pokvadračiuose) žvejoti menkes
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal bendrąją žuvininkystės politiką (1), ypač jo 26 straipsnio 4 dalį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (2), ypač jo 21 straipsnio 3 dalį,
kadangi:
(1)
2006 m. gruodžio 11 d. Tarybos reglamente (EB) Nr. 1941/2006, nustatančiame Baltijos jūroje 2007 m. taikomas tam tikrų žuvų išteklių ir žuvų išteklių grupių žvejybos galimybes ir susijusias sąlygas (3), nustatyta, kad su Lenkijos vėliava plaukiojantiems laivams Baltijos jūroje (EB vandenų 25-32 pokvadračiuose) 2007 m. leidžiama sužvejoti 10 794 tonas menkių.
(2)
Komisijos turima jos inspektorių atliktų patikrinimų informacija apie sugautus šių išteklių žuvų kiekius ir Lenkijos pateikti duomenys nesutampa.
(3)
Komisijos turima informacija įrodo, kad minėtų išteklių žuvų Lenkijos laivai 2007 m., palyginti su Lenkijos nurodytais sužvejotais žuvų kiekiais, sužvejojo tris kartus daugiau. Dėl to laikoma, kad Lenkijai 2007 m. paskirtos bendrosios minėtų išteklių žuvų žvejybos galimybės jau išnaudotos.
(4)
Lenkija pagal Reglamento (EEB) Nr. 2847/93 21 straipsnio 2 dalį yra įsipareigojusi nuo dienos, kai Lenkijai skirta atitinkama žuvų kvota laikoma išnaudota, laikinai uždrausti žvejoti tų išteklių žuvis ir po tos dienos sužvejotas žuvis uždrausti laikyti laive, jas perkrauti į kitą laivą ir iškrauti į krantą.
(5)
Jeigu Lenkija nesiima reikiamų veiksmų, Komisija privalo savo iniciatyva nustatyti dieną, nuo kurios laikoma, kad su Lenkijos vėliava plaukiojančių laivų Baltijos jūroje (EB vandenų 25-32 pokvadračiuose) sužvejotais menkių kiekiais Lenkijai skirta kvota buvo išnaudota, ir nuo tos dienos nedelsdama uždrausti žvejoti tų išteklių žuvis. Taip pat nuo tos dienos būtina uždrausti su Lenkijos vėliava plaukiojantiems laivams laikyti, perkrauti ir iškrauti į krantą sugautas tų išteklių žuvis,
PRIĖMĖ ŠĮ REGLAMENTĄ:
1 straipsnis
Kvotos išnaudojimas
Laikoma, kad su Lenkijos vėliava plaukiojančių laivų Baltijos jūroje (EB vandenų 25-32 pokvadračiuose) sužvejotais menkių kiekiais 2007 m. Lenkijai skirta kvotos dalis yra išnaudota nuo šio reglamento įsigaliojimo dienos.
2 straipsnis
Draudimas
Su Lenkijos vėliava plaukiojantiems laivams Baltijos jūroje (EB vandenų 25-32 pokvadračiuose) draudžiama žvejoti menkes nuo šio reglamento įsigaliojimo dienos iki 2007 m. gruodžio 31 d. Nurodytuose laivuose tuo laikotarpiu taip pat draudžiama laikyti tų išteklių žuvis, jas perkrauti į kitą laivą arba iškrauti į krantą.
3 straipsnis
Įsigaliojimas
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2007 m. liepos 9 d.